ร้านก๋วยเตี๋ยวแนววินเทจย่านวัดร่ำเปิง บรรยากาศภายในร้านจะตกแต่งด้วยของสะสมเก่าๆมีรูปดารารุ่นเก่า ๆ เยอะแยะมากมาย บรรยากาศร้านร้านถูกเสริมให้รู้สึกย้อนไปยังรุ่นคุณพ่อและคุณแม่ด้วยเพลงเก่าคลอเบาๆ โต๊ะเก้าอี้ในร้านจะเป็นไม้ มีปริมาณไม่เยอะมากจนแน่นเกินไป มีบาร์ให้นั่งด้วยนะคะ  จุดเด่นของร้านเท่าที่ชะเง้อคอมองดูว่าแต่ละท่านสั่งอะไรมาทานที่เห็นมากที่สุดคงเป็นก๋วยเตี๋ยวต้มยำหมูค่ะ พอดีได้นั่งตรงบาร์ด้านหน้าสุดจึงได้สังเกตการทำ โดยพี่ผู้ชายจะคอยเตรียมลวกเส้น พี่ผู้หญิงปรุง และมีคุณลุงคอยเสิร์ฟและคิดเงิน ซึ่งร้านจะเปิดบริการทุกวันตั้งแต่เวลา 09.30 น. - 16.00 น.ค่ะ

สำหรับการสั่งให้เขียนใส่สมุดฉีก แต่ไม่ต้องฉีกกระดาษนะคะ เท่าที่สังเกตน่าจะเป็นเพราะกลัวว่าถ้าเป็นแผ่นกระดาษแล้วอาจจะปลิวตกหายได้ ที่สำคัญอย่าลืมเขียนเบอร์โต๊ะให้ชัดเจนด้วยนะคะ ในส่วนของเบอร์โต๊ะดูได้จากสติกเกอร์ตัวเลขที่ติดอยู่บนโต๊ะ หรือแผนผังที่แขวนไว้ตรงตะกร้าที่วางสมุดฉีก โดยในแต่ละวันจะมีเมนูพิเศษด้วยค่ะ วันจันทร์-อังคาร จะเป็นข้าวคลุกเคย วันพุธ จะเป็นกับข้าวฅนคอน วันพฤหัส-ศุกร์ จะเป็นข้าวหมูอบ วันศุกร์ จะเป็นข้าวหมูอบ และวันเสาร์-อาทิตย์ จะเป็นข้าวหมูแดงค่ะ

สำหรับการเดินทางมาทานก๋วยเตี๋ยวปายฟ้า ร้านจะอยู่ในซอยวัดร่ำเปิง ถ้ามาจากทางหลังมช.ให้เข้ามาทางวัดอุโมงค์ แล้วเลี้ยวไปทางบ้านข้างวัด พอเลยบ้านข้างวัดขับตรงมาเรื่อยๆ พอผ่านวัดร่ำเปิงให้ชะลอหาที่จอดข้างทางได้เลยค่ะ เพราะร้านอยู่ตรงข้ามเลยวัดร่ำเปิงไปนิดเดียวเองค่ะ หรือถ้ามาทางคันคลองชลประทานให้เลี้ยวขวาตรงเลยเทศบาลตำบลสุเทพตรงเข้าไปเรื่อย ๆ จะพบร้านอยู่ทางซ้ายมือค่ะ หรือสังเกตป้ายชื่อของร้านเอาก็ได้นะคะ 

ในส่วนของก๋วยเตี๋ยวต้มยำรวมหมู ที่ได้ลองชิมรสชาติถือว่าไม่จัดมากและไม่จืดเกินไป สำหรับคนทานรสจัดมากอาจต้องปรุงเพิ่มนะคะ (อันนี้ก็แล้วแต่รสชาติที่แต่ละคนชอบนะคะ) เส้นก๋วยเตี๋ยวเหนียวนุ่ม เครื่องก๋วยเตี๋ยวที่จัดมาให้ก็มีทั้งลูกชิ้นหมู หมูแดง หมูสับปั้นก้อน(หรือเค้าเรียกว่า หมูเด้งก็ไม่แน่ใจนะคะ) อันนี้ถูกใจเป็นพิเศษ เพราะรสชาติกลมกล่อมมากค่ะ อีกชามที่ลองชิม คือ ก๋วยเตี๋ยวลูกชิ้นปลา ซึ่งตอนแรกสั่งเป็นแห้งมา(จริงๆอิ่มแล้ว แต่คิดถึงก๋วยเตี๋ยวที่คุณพ่อชอบทำให้ทานตอนเด็กๆเลยตัดสินใจสั่งมาค่ะ) ซึ่งมาเสิร์ฟพร้อมน้ำซุปหอมๆร้อนๆ ในชามประกอบไปด้วยลูกชิ้นปลาเนื้อหนึบ และเส้นปลา ความรู้สึกคือ ไม่คาวเลยค่ะ พอลองซดน้ำซุปตาม น้ำซุปกลมกล่อมช่วยทำให้ก๋วยเตี๋ยวอร่อยขึ้นมากเลยค่ะ โดยรวมแล้วถือเป็นร้านที่บรรยากาศกันเอง เจ้าของร้านอัธยาศัยดีค่ะ ราคานักศึกษาเริ่มต้นที่ชามละ 35 บาท หากมื้อเที่ยงยังไม่รู้ว่าจะทานอะไรลองไปชิมก๋วยเตี๋ยวในตำนานราคานักศึกษาร้านนี้กันดูนะคะ